બચ્ચું ચકલીનું હોય, કૂતરાનું હોય, હાથીનું હોય કે ભૂંડનું, જો આપણી અંદર સેન્સીટીવીટી જીવતી હોય તો એ બચ્ચું જોવામાં આપણને વહાલું લાગવાનું જ. એમાં પણ નવું નવું જન્મેલું માણસનું બચ્ચું આપણાં જેવી દેહરચનાને કારણે વધારે વહાલું લાગે. આમ તાજું જન્મેલું બાળક કુટુંબીજનો માટે સદાય ઈંપોર્ટન્સ અને અટ્રેક્શનનો પદાર્થ રહ્યું છે. કોઈ પણ ફેમિલીમાં નાનકડા ફૂલનું આગમન થાય એટલે જીવનમાં ક્યારેય બાળક ના જોયું હોય એમ કુટુંબીજનો બાળકને જોવા પહોંચી જાય. એક જમાનામાં તાજાં જન્મેલા બાળક અને માતા પાસે સવા મહિના સુધી કોઈને જવા દેવામાં આવતા નહિ અને બાળક સવા મહિના સુધી ખાસ આંખો પણ ખોલતું નહિ. આજે તો સ્માર્ટ યુગનું સ્માર્ટ બાળક ખુલ્લી આંખે જ જન્મે છે. કદાચ એને ખબર હોય છે કે આ ફેમીલીના ઈનસેન્સીબલ લોકો આવતાની સાથે મને ચૂંથી મારવાના છે. એટલે હું જેટલું એલર્ટ રહીશ એટલું મારા ભલામાં છે.